
A független, pártatlan, igazságos eljáráshoz való jog mindenkit megillető alkotmányos alapjog. Az elmúlt években az igazságszolgáltatás nyilvánossága jelentős változáson ment keresztül, a törvények folyamatos változása, a technikai eszközök fejlődése jelentősen megnehezítik a bírák, a jogászok, az igazságszolgáltatásban dolgozók, illetve a sajtó és az állampolgárok helyzetét egyaránt. Dolgozatunkban arra törekszünk, hogy feltárjuk az igazságszolgáltatás nyilvánosságával, az igazságügyi tájékoztatással kapcsolatban felmerülő problémákat, melyekre az igazságszolgáltatásnak olyan választ kell adnia, amely összhangot teremt a függetlenség, a társadalmi ellenőrzés és a közérdekű adatok nyilvánossága érvényesülésének, illetve a személyes adatok védelmének bonyolult rendszerében.
Az általunk felvetett problémákkal és megoldási javaslatainkkal e szabályozást igyekszünk előmozdítani.
Dolgozatunkban górcső alá vesszük a nyilvánosságot a bírói kar aspektusából, foglalkozunk a tárgyalótermi- valamint sajtónyilvánossággal és az ezzel összefüggő problémákkal.
A pályamű alapján konklúzióként levonhatjuk, hogy a nyilvánosság az a terület, ahol a sajtószabadság, a személyes és minősített adatok, a tájékoztatáshoz való jog és a közérdekű adatok megismeréséhez fűződő jogok és a különböző érdekek leginkább kollízióban állnak.
Bízunk benne, hogy de lege ferenda javaslataink érdemi változásokat eredményezhetnek a nyilvánosság alkotmányos követelményének minél szélesebb körű érvényesülésében.



